Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 272/13/8806	Košice, 27.6.2013
EEČ : 2-65-196-2013

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu XXXXX - okolie

    dňa 23.3.2013 okolo 19.00 hod. v byte obytného domu č. 6 v obci XXXXX, okres XXXXX - okolie, pod vplyvom alkoholu po predchádzajúcej hádke zobral do rúk kuchynský nôž a týmto  pobehoval po byte, rozbil sklenenú výplň dverí na dverách detskej izby, pričom sa porezal na ruke a pristúpil k svojej družke XXXXX, ktorej priložil nôž na krk so slovami, že ak mu nedá kľúče od vozidla, taj ju zareže, následne ju oprel v kuchyni o stenu a takto ju držal a zopakoval tieto vyhrážky, vzbudiac u nej dôvodnú obavu, že tieto vyhrážky aj uskutoční

výsledky skráteného vyšetrovania  preukazujú, že nejde o trestný čin, ale ide o skutok, ktorý by mohol byť priestupkom

Odôvodnenie:
    Uznesením povereného policajta Obvodného oddelenia PZ v Čani sp. zn. ČVS:ORP-446/ČA-KS-2013 z 23.marca 2013 bolo začaté trestné stíhanie a súčasne vznesené obvinenie XXXXX za prečin nebezpečného vyhrážania   § 360 ods. 1, ods. 2 písm. a), písm. b) Trestného zákona  na tom skutkovom základe, ako je to vyššie uvedené.
       
    Po skončení skráteného  vyšetrovania poverený policajt  predložil  vyšetrovací spis s návrhom na postúpenie veci podľa § 214 ods. 1 Trestného poriadku.

    Preskúmaním vyšetrovacieho spisu som zistila, že návrh povereného policajta je dôvodný.

- 2 -

     Poverený policajt začal trestné stíhanie a vzniesol obvinenie XXXXX za  prečin nebezpečného vyhrážania   § 360 ods. 1, ods. 2 písm. a), písm. b) Trestného zákona na základe trestného oznámenia poškodenej, ako aj ďalších dôkazov, na ktoré sa poukazuje v odôvodnení uznesenia.  

    Obvinený vo svojej výpovedi uviedol, že v inkriminovanom čase bol pod vplyvom alkoholu a na priebeh skutku sa nepamätá. Vzhľadom na svoju povahu usudzuje, že sa poškodenej v žiadnom prípade nemohol vyhrážať s nožom v ruke zabitím. 
   
    Poškodená XXXXX vo svojej výpovedi na rozdiel od  trestného oznámenia, uviedla, že obvinený nemal v ruke nôž, ani sa jej nevyhrážal, že ju zareže. Medzi nimi došlo ku konfliktu, pretože jej našiel v mobilnom telefóne správy, ktoré posielala svojmu bývalému partnerovi. Obvinený  ju držal oboma rukami za plecia a opieral ju o stenu. Z jeho konania nemala obavu, skôr sa bála o neho. Na obranu obvineného poškodená uviedla, že ho  vyprovokovala svojím správaním. Ku skutočnostiam, ktoré sú obsahom trestného oznámenia, poškodená uviedla, že sa nezakladajú na pravde. Svoju dcéru požiadala, aby privolala políciu iba preto, že všade v byte bola krv poškodeného, ktorý sa zranil a nevedela, ako to má riešiť.
 
    Vzhľadom na zmenenú dôkaznú situáciu je potrebné konštatovať, že konaním obvineného neboli naplnené pojmové znaky  skutkovej podstaty prečinu nebezpečného vyhrážania   § 360 ods. 1, ods. 2 písm. a), písm. b) Trestného zákona.
    
    Skutok obvineného však možno posudzovať ako priestupok, na prejednanie ktorého  je vecne a miestne príslušný Obvodný úrad XXXXX - okolie.
	
    Podľa § 214 ods. 1 Trestného poriadku prokurátor alebo policajt postúpi inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

    Podľa § 214 ods. 2 Trestného poriadku policajt postúpi vec inému orgánu, iba ak vo veci nebolo vznesené obvinenie. 

    Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka